**บทที่ 5**

**สรุปผลการวิจัย อภิปรายผล และข้อเสนอแนะ**

การศึกษาวิจัยเรื่อง ทัศนคติต่อการมีส่วนร่วมทางการเมืองของทหาร : ศึกษากรณีกองพันทหารช่างที่ 8  กองพลทหารม้าที่ 1 ค่ายพ่อขุนผาเมือง จังหวัดเพชรบูรณ์ มีวัตถุประสงค์เพื่อศึกษาทัศนคติต่อการมีส่วนร่วมทางการเมือง และศึกษาปัจจัยที่มีผลต่อทัศนคติต่อการมีส่วนร่วมทางการเมืองของทหารในกองพันทหารช่างที่ 8 กองพลทหารม้าที่ 1 ค่ายพ่อขุนผาเมือง จังหวัดเพชรบูรณ์ ในการศึกษาวิจัยครั้งนี้ ได้เก็บรวบรวมข้อมูลจากข้าราชการทหารช่างที่ 8 จังหวัดเพชรบูรณ์ จำนวน 103 คน จากผลการวิเคราะห์ข้อมูลสรุปได้ดังนี้

**5.1 สรุปผลการวิจัย**

5.1.1 ข้อมูลปัจจัยส่วนบุคคลของกลุ่มตัวอย่าง

ทหารช่างที่สังกัดกองพันทหารช่างที่ 8 จังหวัดเพชรบูรณ์ ที่เป็นกลุ่มตัวอย่างเกือบทั้งหมด

เป็นเพศชาย คิดเป็นร้อยละ 93.2 มีอายุระหว่าง 41 – 50 ปี คิดเป็นร้อยละ 38.9 ส่วนใหญ่มีสถานภาพสมรสแล้ว คิดเป็นร้อยละ 63.1 มีระดับการศึกษาอยู่ในระดับมัธยมศึกษาปีที่ 6 หรือต่ำกว่า คิดเป็นร้อยละ 42.7 และปริญญาตรี คิดเป็นร้อยละ 32.0 ส่วนใหญ่มีระยะเวลาในการรับราชการระหว่าง 11 – 20 ปี คิดเป็นร้อยละ 34.0 ส่วนใหญ่มีชั้นยศประทวน คิดเป็นร้อยละ 75.8 ส่วนใหญ่มีหน้าที่รับผิดชอบในสายสนับสนุน คิดเป็นร้อยละ 52.2 และมีรายได้ไม่เกิน 10,000 บาท/เดือน คิดเป็นร้อยละ 45.6

5.1.2 ความสนใจทางการเมือง อุดมการณ์ประชาธิปไตย การได้รับสิทธิประโยชน์ทาง

การเมือง และความรู้สึกสัมฤทธิผลทางการเมือง

5.1.2.1 ความสนใจทางการเมือง ทหารช่างสังกัดกองพันทหารช่างที่ 8 จังหวัดเพชรบูรณ์

ที่เป็นกลุ่มตัวอย่างมีความสนใจทางการเมือง ในระดับปานกลาง ( = 3.41) และเมื่อพิจารณาระดับความสนใจทางการเมืองเป็นกลุ่มตัวอย่างจากค่าเฉลี่ย โดยกำหนดให้ผู้ที่มีความสนใจทางการเมืองสูงกว่าค่าเฉลี่ย เป็นผู้ที่มีความสนใจทางการเมืองในระดับสูง และผู้ที่มีความสนใจทางการเมืองต่ำกว่าค่าเฉลี่ย เป็นผู้ที่มีความสนใจทางการเมืองในระดับต่ำ พบว่า ส่วนใหญ่มีความสนใจทางการเมืองในระดับต่ำ ร้อยละ 51.7 และมีความสนใจทางการเมืองในระดับสูง ร้อยละ 48.3

5.1.2.2 อุดมการณ์ประชาธิปไตย

ทหารช่างสังกัดกองพันทหารช่างที่ 8 จังหวัดเพชรบูรณ์ ที่เป็นกลุ่มตัวอย่างมีอุดมการณ์

ประชาธิปไตย ในระดับสูง ( = 3.79) และเมื่อพิจารณาระดับอุดมการณ์ประชาธิปไตยของกลุ่มตัวอย่างจากค่าเฉลี่ย โดยกำหนดให้ผู้ที่มีอุดมการณ์ประชาธิปไตย สูงกว่าค่าเฉลี่ย เป็นผู้ที่มีอุดมการณ์ประชาธิปไตย ในระดับสูง และผู้ที่มีอุดมการณ์ประชาธิปไตยต่ำกว่าค่าเฉลี่ย เป็นผู้ที่มีอุดมการณ์ประชาธิปไตยในระดับต่ำ พบว่า ส่วนใหญ่มีอุดมการณ์ประชาธิปไตย ในระดับสูง ร้อยละ 55.4 และ มีอุดมการณ์ประชาธิปไตยในระดับต่ำ ร้อยละ 44.6

5.1.2.3 การได้รับสิทธิประโยชน์ทางการเมือง

ทหารช่างสังกัดกองพันทหารช่างที่ 8 จังหวัดเพชรบูรณ์ ที่เป็นกลุ่มตัวอย่างมีความ

คิดเห็นเกี่ยวกับการได้รับสิทธิประโยชน์ทางการเมือง ในระดับปานกลาง ( = 3.55) และเมื่อพิจารณาระดับความคิดเห็นเกี่ยวกับการได้รับสิทธิประโยชน์ทางการเมือง ของกลุ่มตัวอย่างจากค่าเฉลี่ย โดยกำหนดให้ผู้ที่มีความคิดเห็นเกี่ยวกับการได้รับสิทธิประโยชน์ทางการเมืองสูงกว่าค่าเฉลี่ย เป็นผู้ที่มีความคิดเห็นเกี่ยวกับการได้รับสิทธิประโยชน์ทางการเมือง ในระดับสูง และผู้ที่มีความคิดเห็นเกี่ยวกับการได้รับสิทธิประโยชน์ทางการเมืองต่ำกว่าค่าเฉลี่ย เป็นผู้ที่มีความคิดเห็นเกี่ยวกับการได้รับสิทธิประโยชน์ทางการเมือง ในระดับต่ำ พบว่า ส่วนใหญ่มีความคิดเห็นเกี่ยวกับการได้รับสิทธิประโยชน์ทางการเมือง ในระดับต่ำ ร้อยละ 52.4 และมีความคิดเห็นเกี่ยวกับการได้รับสิทธิประโยชน์ทางการเมือง ในระดับสูง ร้อยละ 47.6

5.1.2.4 ความรู้สึกสัมฤทธิผลทางการเมือง

ทหารช่างสังกัดกองพันทหารช่างที่ 8 จังหวัดเพชรบูรณ์ ที่เป็นกลุ่มตัวอย่างมีความ

คิดเห็นเกี่ยวกับความรู้สึกสัมฤทธิผลทางการเมือง ในระดับสูง ( = 3.80) และเมื่อพิจารณาระดับความคิดเห็นเกี่ยวกับความรู้สึกสัมฤทธิผลทางการเมือง ของกลุ่มตัวอย่างจากค่าเฉลี่ย โดยกำหนดให้ผู้ที่มีความคิดเห็นเกี่ยวกับความรู้สึกสัมฤทธิผลทางการเมือง สูงกว่าค่าเฉลี่ย เป็นผู้ที่มีความคิดเห็นเกี่ยวกับความรู้สึกสัมฤทธิผลทางการเมือง ในระดับสูง และผู้ที่มีความคิดเห็นเกี่ยวกับความรู้สึกสัมฤทธิผลทางการเมือง ต่ำกว่าค่าเฉลี่ย เป็นผู้ที่มีความคิดเห็นเกี่ยวกับความรู้สึกสัมฤทธิผลทางการเมือง ในระดับต่ำ พบว่า ส่วนใหญ่มีความคิดเห็นเกี่ยวกับความรู้สึกสัมฤทธิผลทางการเมือง ในระดับสูง ร้อยละ 52.4 และมีความคิดเห็นเกี่ยวกับความรู้สึกสัมฤทธิผลทางการเมือง ในระดับต่ำ ร้อยละ 47.6

5.1.3 ทัศนคติต่อการมีส่วนร่วมทางการเมืองของทหาร

ทหารช่างสังกัดกองพันทหารช่างที่ 8 จังหวัดเพชรบูรณ์ ที่เป็นกลุ่มตัวอย่างมีทัศนคติต่อการมีส่วนร่วมทางการเมืองของทหาร ในระดับปานกลาง (= 3.15)

1. ปัจจัยด้านอายุ ระดับการศึกษา รายได้ ความสนใจทางการเมือง อุดมการณ์ประชาธิปไตย

การได้รับสิทธิประโยชน์ทางการเมือง และความรู้สึกสัมฤทธิผลทางการเมืองของทหารช่างสังกัดกองพันทหารช่างที่ 8 จังหวัดเพชรบูรณ์ ที่ต่างกัน จะมีทัศนคติต่อการมีส่วนร่วมทางการเมืองต่างกัน แตกต่างกันอย่างมีนัยสำคัญทางสถิติที่ระดับ .05

1. ปัจจัยด้านสถานภาพสมรส ระยะเวลาในการปฏิบัติงาน และสายการปฏิบัติงานของ

ทหารช่างสังกัดกองพันทหารช่างที่ 8 จังหวัดเพชรบูรณ์ ที่ต่างกัน จะมีทัศนคติต่อการมีส่วนร่วมทางการเมืองไม่แตกต่างกัน

**5.2 อภิปรายผล**

จากการศึกษาเรื่อง ทัศนคติต่อการมีส่วนร่วมทางการเมืองของทหาร : ศึกษากรณีกองพันทหารช่างที่ 8 จังหวัดเพชรบูรณ์ ผลการศึกษาในภาพรรวม พบว่า ทหารช่างทัศนคติต่อการมีส่วนร่วมทางการเมือง ในระดับปานกลาง โดยมีทัศนคติต่อการมีส่วนร่วมทางการเมืองสูงที่สุด ในประเด็นการเมืองจะเป็นแนวทางแก้ปัญหาได้ก็ต่อเมื่อทุกคนร่วมใจกัน ในขณะที่มีระดับความสนใจทางการเมืองต่ำที่สุดในประเด็นความเท่าเทียมกันในสังคมเป็นสิ่งที่เป็นไปไม่ได้ เพราะคนมีความสามารถและทรัพยากรไม่เท่ากัน แสดงว่า ทหารช่างมีความเชื่อมั่นในระบอบประชาธิปไตยสูง และเชื่อว่าประชาชนแม้จะมีสถานภาพทางเศรษฐกิจ และสังคมต่างกัน แต่ทุกคนมีสิทธิเสรีภาพเท่าเทียมกันทุกตน และต้องร่วมใจกันจึงจะแก้ไขปัญหาได้

ทั้งนี้อาจเนื่องมาจากการที่สถาบันทหารเป็นองค์กรที่มีความแข็งแกร่ง มีระเบียบวินัย มีสายการบังคับบัญชาที่ชัดเจน และปลูกฝังให้มีความสามัคคีในหมู่คณะ ตลอดจนกระบวนทางสังคมและการเมืองในสถาบันทหารที่เกิดขึ้นทั้งทางตรงและทางอ้อม เช่น การอบรมทางหลักสูตรการเมืองในชั้นเรียน รวมถึงการเรียนรู้เกี่ยวกับประชาธิปไตยที่ทหารต้องเรียนรู้ เพื่อจะได้นำไปสอนให้กับประชาชนในหมู่บ้านทั่วประเทศ ตามโครงการเผยแพร่ประชาธิปไตยระดับหมู่บ้าน

ในการศึกษาวิจัยครั้งนี้ ผู้วิจัยได้ตั้งสมมติฐาน 10 สมมติฐานที่คาดว่าจะมีผลต่อการมีส่วนร่วมทางการเมืองของทหารช่าง สังกัดกองพันทหารช่างที่ 8 จังหวัดเพชรบูรณ์ พบว่าเป็นไปตามสมมติฐาน 7 สมมติฐาน และไม่เป็นไปตามสมมติฐานอีก 3 สมมติฐาน โดยมีข้อวิจารณ์ดังต่อไปนี้

สมมติฐานที่ 1 ทหารช่างที่มีอายุต่างกัน มีทัศนคติต่อการมีส่วนร่วมทางการเมืองต่างกัน

ผลการทดสอบสมมติฐาน พบว่า ทหารช่างที่มีอายุต่างกัน มีทัศนคติต่อการมีส่วนร่วมทางการเมืองต่างกัน ซึ่งเป็นไปตามสมมติฐานที่ตั้งไว้ โดยทหารช่างที่มีอายุ 51 ปีขึ้นไป มีทัศนคติต่อการมีส่วนร่วมทางการเมืองสูงกว่าทหารช่างที่มีอายุไม่เกิน 30 ปี อย่างมีนัยสำคัญทางสถิติที่ระดับ .05

ทั้งนี้ อาจเนื่องมาจากทหารช่างที่มีอายุมาก ผ่านการเรียนรู้ทางสังคมมามาก ทำให้มีความรู้ความเข้าใจต่อการปกครองในระบอบประชาธิปไตยมากขึ้น ประกอบกับมีความพร้อมทางด้านเศรษฐกิจ และสังคมมากขึ้น ในการที่จะเข้ามีส่วนร่วมทางการเมือง ส่งผลให้มีทัศนคติต่อการมีส่วนร่วมทางการเมืองในระดับที่สูงกว่า กลุ่มทหารช่างที่มีอายุน้อย ซึ่งสอดคล้องกับการวิจัยของ โชติ วิเชียรโชติ (2540) ที่ได้ศึกษาปัจจัยที่มีผลต่อทัศนคติทางการเมืองของตำรวจในสังกัดตำรวจภูธรภาค 5 และให้เหตุผลโดยสรุปไว้ว่า อายุเป็นเครื่องชี้วัดว่าบุคคลมีประสบการณ์หรือผ่านการเรียนรู้ทางสังคมมานานเท่าใด ประสบการณ์ที่แตกต่างกันนี้ ย่อมมีผลทำให้ความรู้ ความเข้าใจ และทัศนคติในเรื่องต่าง ๆ แตกต่างกันออกไปด้วย

สมมติฐานที่ 2 ทหารช่างที่มีระดับการศึกษาต่างกัน มีทัศนคติต่อการมีส่วนร่วมทางการเมืองต่างกัน ผลการทดสอบสมมติฐาน พบว่า ทหารช่างที่มีระดับการศึกษาต่างกัน มีทัศนคติต่อการมีส่วนร่วมทางการเมืองแตกต่างกัน ซึ่งเป็นไปตามสมมติฐานที่ตั้งไว้ โดยทหารช่างที่มีระดับการศึกษาปริญญาตรี ขึ้นไป จะมีทัศนคติต่อการมีส่วนร่วมทางการเมืองสูงกว่าทหารช่างที่มีระดับการศึกษาไม่เกินมัธยมศึกษา ปีที่ 6 และระดับการศึกษา ปวช. – ปวส. หรือเทียบเท่า อย่างมีนัยสำคัญทางสถิติที่ระดับ .05

ทั้งนี้ อาจเนื่องมาจากการได้รับการศึกษาในระดับปริญญาตรีขึ้นไป ทำให้มีโอกาสพบปะผู้คนมากขึ้น ได้แลกเปลี่ยนความรู้ ข้อมูลข่าวสาร จึงเกิดมุมมองใหม่ ๆ มีโลกทัศน์ที่กว้างขึ้น และมีความพร้อมที่จะเรียนรู้สิ่งใหม่ ๆ ได้ดีกว่า จึงน่าที่จะมีความรู้ความเข้าใจทางการเมืองได้ดีกว่า ส่งผลให้ทหารช่างที่ได้รับการศึกษาตั้งแต่ปริญญาตรีขึ้นไป มีทัศนคติต่อการมีส่วนร่วมทางการเมืองในระดับสูงกว่าทหารช่างที่ได้รับการศึกษาต่ำกว่าปริญญาตรี ซึ่งสอดคล้องกับงานวิจัยของ ภราดร พัฒนถาบุตร (2535) ที่ศึกษาทัศนคติทางการเมืองแบบประชาธิปไตยและการยอมรับหรือไม่ยอมรับ การปกครองในระบอบประชาธิปไตย ศึกษาเฉพาะกรณีนายทหารระดับนายพันที่รับราชการอยู่ในกรุงเทพมหานคร แล้วสรุป ได้ว่าภูมิหลังทางเศรษฐกิจสังคมบางส่วน ได้แก่ ระดับการศึกษา และการศึกษาดูงานในต่างประเทศ มีความสัมพันธ์กับทัศนคติทางการเมืองแบบประชาธิปไตย

สมมติฐานที่ 3 ทหารช่างที่มีสถานภาพสมรสต่างกัน มีทัศนคติต่อการมีส่วนร่วมทางการเมืองต่างกัน ผลการทดสอบสมมติฐานพบว่า ทหารช่างที่มีสถานภาพสมรสต่างกันมีทัศนคติต่อการมีส่วนร่วมทางการเมือง ไม่แตกต่างกัน ซึ่งไม่เป็นไปตามสมมติฐานที่ตั้งไว้ แสดงให้เห็นว่า สถานภาพสมรสไม่มีผลต่อการแสดงทัศนคติต่อการมีส่วนร่วมทางการเมือง ซึ่งสอดคล้องกับการศึกษาของ กานต์ ตระกูลสม (2545) ที่ได้ศึกษาวัฒนธรรมทางการเมืองแบบประชาธิปไตย ของนายทหารสังกัดกรมราชองครักษ์แล้วพบว่า สถานภาพสมรสไม่มีอิทธิพลต่อการมีวัฒนธรรมทางการเมืองแบบประชาธิปไตยของนายทหารสังกัดกรมราชองครักษ์

ทั้งนี้อาจเนื่องมาจากโดยวัฒนธรรมของทหาร คู่สมรสมักไม่เข้ามาก้าวก่ายในเรื่องของงาน ซึ่งการมีส่วนร่วมทางการเมืองในบางรูปแบบ เช่น การไปลงคะแนนเสียงเลือกตั้งผู้แทนราษฎร ทหารถือว่าเป็นหน้าที่มากกว่าเป็นสิทธิตามปกติธรรมดา และถือว่าเป็นงานในแง่ของการส่งเสริมและพัฒนาระบอบประชาธิปไตย ดังนั้นจึงเลือกที่จะคิด และตัดสินใจด้วยตนเอง

สมมติฐานที่ 4 ทหารช่างที่มีระยะเวลาในการปฏิบัติงานต่างกัน มีทัศนคติต่อการมีส่วนร่วมทางการเมืองต่างกัน ผลการทดสอบสมมติฐาน พบว่า ทหารช่างที่มีระยะเวลาในการปฏิบัติงานต่างกัน มีทัศนคติต่อการมีส่วนร่วมทางการเมือง ไม่แตกต่างกัน ซึ่งไม่เป็นไปตามสมมติฐานที่ตั้งไว้ แสดงให้เห็นว่าระยะเวลาในการปฏิบัติงานไม่มีผลต่อทัศนคติต่อการมีส่วนร่วมทางการเมืองของทหารช่าง

ทั้งนี้อาจเนื่องมาจากกลุ่มตัวอย่างที่ใช้ในการศึกษาครั้งนี้ส่วนใหญ่ร้อยละ 70 เป็นนายทหารชั้นประทวน ซึ่งมักจะมีภูมิหลังทางการศึกษาต่ำกว่าระดับปริญญาตรี ดังนั้นแม้ว่าจะมีระยะเวลาในการปฏิบัติงานมานาน แต่เนื่องจากปัจจัยด้านการศึกษา อาจทำให้เกิดข้อจำกัดในเรื่องของความรู้ความเข้าใจในระบอบประชาธิปไตย และการมีส่วนร่วมทางการเมือง ดังนั้นระยะเวลาในการปฏิบัติงานของทหารช่าง จึงไม่มีผลต่อทัศนคติต่อการมีส่วนร่วมทางการเมือง

สมมติฐานที่ 5 ทหารช่างที่มีสายการปฏิบัติงานต่างกัน มีทัศนคติต่อการมีส่วนร่วมทางการเมืองต่างกัน ผลการทดสอบสมมติฐาน พบว่า ทหารช่างที่มีสายการปฏิบัติงานต่างกัน มีทัศนคติต่อการมีส่วนร่วมทางการเมือง ไม่แตกต่างกัน ซึ่งไม่เป็นไปตามสมมติฐานที่ตั้งไว้ แสดงให้เห็นว่าสายการปฏิบัติงานไม่มีผลต่อทัศนคติต่อการมีส่วนร่วมทางการเมืองของทหารช่าง

ทั้งนี้อาจเนื่องมาจากทหารช่างที่เป็นกลุ่มตัวอย่างในการศึกษาส่วนใหญ่มาจากสายงานสนับสนุน ประกอบกับสายงานสนับสนุนและสายงานยุทธการมีลักษณะที่ต้องมีการประสานงานกันอย่างใกล้ชิด อันอาจเป็นเหตุให้แนวความคิด และทัศนคติต่อการมีส่วนร่วมทางการเมืองไม่แตกต่างกันมากนัก ซึ่งสอดคล้องกับงานวิจัยของ สมชัย ไตรพิทยากุล (2542) เรื่อง ทัศนคติของนายทหารนักเรียนโรงเรียนเสนาธิการทหารเรือ ที่มีต่อการปกครองในระบอบประชาธิปไตย ที่พบว่า ตัวแปรด้านสายการปฏิบัติงานที่ต่างกันไม่มีผลต่อทัศนคติต่อการปกครองในระบอบประชาธิปไตย

สมมติฐานที่ 6 ทหารช่างที่มีรายได้ต่างกัน มีทัศนคติต่อการมีส่วนร่วมทางการเมืองต่างกัน

ผลการทดสอบสมมติฐาน พบว่า ทหารช่างที่มีระดับรายได้ต่างกัน มีทัศนคติต่อการมีส่วนร่วมทางการเมือง แตกต่างกัน ซึ่งเป็นไปตามสมมติฐานที่ตั้งไว้ แสดงว่า ระดับรายได้มีผลต่อทัศนคติต่อการมีส่วนร่วมทางการเมืองของทหารช่าง โดยทหารช่างที่มีระดับรายได้ 15,001 บาท/เดือนขึ้นไป มีทัศนคติต่อการมีส่วนร่วมทางการเมืองสูงกว่าทหารช่างที่มีระดับรายได้ไม่เกิน 10,000 บาทต่อเดือน อย่างมีนัยสำคัญทางสถิติที่ระดับ .05 ซึ่งสอดคล้องกับงานวิจัยของ นันทนา วรรธนะภูติ (2539) ในเรื่องการมีส่วนร่วมทางการเมืองของข้าราชการ ศึกษาเฉพาะกรณีสำนักงานสาธารณสุข จังหวัดสุพรรณบุรี พบว่า ผู้ที่มีรายได้ 15,001 บาทต่อเดือนขึ้นไป มีแนวโน้มที่จะสนใจเข้ามีส่วนร่วมทางการเมือง

ทั้งนี้อาจเนื่องมาจากการที่รายได้ของทหารช่างแปรผันตามชั้นยศ และระยะเวลาในการปฏิบัติงาน ส่งผลให้ทหารช่างที่มีรายได้สูง มีความพร้อมทั้งในด้านเศรษฐกิจ และฐานะทางสังคมมากกว่า จึงมีโอกาสและแนวโน้มที่จะเข้ามีส่วนร่วมทางการเมืองได้มากกว่าทหารช่างที่มีรายได้ต่ำ ดังนั้นทหารช่างที่มีรายได้สูง จึงมีทัศนคติต่อการมีส่วนร่วมทางการเมืองในระดับที่สูงกว่าทหารช่างที่มีรายได้ต่ำ

สมมติฐานที่ 7 ทหารช่างที่มีความสนใจทางการเมืองต่างกัน มีทัศนคติต่อการมีส่วนร่วมทาง

การเมืองต่างกัน ผลการทดสอบสมมติฐาน พบว่า ทหารช่างที่มีระดับความสนใจทางการเมืองต่างกัน

มีทัศนคติต่อการมีส่วนร่วมทางการเมืองแตกต่างกัน ซึ่งเป็นไปตามสมมติฐานที่ตั้งไว้ แสดงว่าความสนใจทางการเมืองมีผลต่อทัศนคติต่อการมีส่วนร่วมทางการเมืองของทหารช่าง โดยทหารช่างที่มีความสนใจทางการเมืองในระดับสูง มีทัศนคติต่อการมีส่วนร่วมทางการเมืองสูงกว่าทหารช่างที่มีความสนใจทางการเมืองในระดับต่ำ อย่างมีนัยสำคัญทางสถิติที่ระดับ .05

จากการศึกษาวิจัยด้านความสนใจทางการเมืองในภาพรวม พบว่า ทหารช่างมีความสนใจทางการเมืองในระดับปานกลาง โดยมีความสนใจทางการเมืองสูงสุดในประเด็นความสนใจต่อการรับรู้และติดตามเหตุการณ์ข่าวสารทางการเมืองและการปกครองของรัฐบาลจากสื่อของทางราชการ ซึ่งสอดคล้องกับงานวิจัยของ สุรศักดิ์ กุลเรือง (2544) ที่ศึกษาทัศนคติทางการเมืองแบบประชาธิปไตยของนักศึกษา มหาวิทยาลัยธรรมศาสตร์แล้วพบว่า นักศึกษาที่มีการรับฟังข่าวสารทางการเมืองการปกครองในระดับ ที่แตกต่างกัน มีทัศนคติทางการเมืองแบบประชาธิปไตยแตกต่างกัน ในขณะที่มีระดับความสนใจทางการเมืองต่ำที่สุด ในประเด็นของการเข้าร่วมหาเสียงให้กับพรรคการเมือง และการร่วมทำงานให้พรรคการเมือง กลุ่มทางการเมือง หรือผู้สมัครเลือกตั้ง ทั้งนี้อาจเนื่องมาจากสถาบันทหารเป็นองค์กรราชการ ทหารในฐานะเจ้าหน้าที่ของรัฐได้รับการปลูกฝังให้วางตัวเป้นกลางทางการเมือง จึงมีความระมัดระวังในการเข้ามีส่วนร่วมทางการเมือง โดยเฉพาะนายทหารชั้นประทวน มักจำกัดบทบาทตนเองแต่เพียงการไปใช้สิทธิเลือกตั้งเท่านั้น เพราะเกรงการถูกเพ่งเล็งจากผู้บังคับบัญชา

สมมติฐานที่ 8 ทหารช่างที่มีอุดมการณ์ประชาธิปไตยต่างกัน มีทัศนคติต่อการมีส่วนร่วมทาง การเมืองต่างกัน ผลการทดสอบสมมติฐาน พบว่า ทหารช่างที่มีอุดมการณ์ประชาธิปไตยต่างกัน มีทัศนคติต่อการมีส่วนร่วมทางการเมืองแตกต่างกัน ซึ่งเป็นไปตามสมมติฐานที่ตั้งไว้ แสดงว่า อุดมการณ์ประชาธิปไตย มีผลต่อทัศนคติต่อการมีส่วนร่วมทางการเมืองของทหารช่าง โดยพบว่า ทหารช่างที่มีอุดมการณ์ประชาธิปไตยในระดับสูง มีทัศนคติต่อการมีส่วนร่วมทางการเมืองสูงกว่าทหารช่างที่มีอุดมการณ์ประชาธิปไตยในระดับต่ำ อย่างมีนัยสำคัญทางสถิติที่ระดับ .05

จากการศึกษาวิจัยด้านอุดมการณ์ประชาธิปไตย ในภาพรวม พบว่า ทหารช่างมีอุดมการณ์ประชาธิปไตย ในระดับสูง โดยมีอุดมการณ์ประชาธิปไตยสูงที่สุดในประเด็นคือ คนไทยที่สิทธิเลือกตั้ง ควรมีความรอบคอบในการเลือกผู้แทน เพื่อปฏิบัติหน้าที่ ในขณะที่อุดมการณ์ประชาธิปไตยต่ำที่สุดในประเด็นที่การปกครองในระบอบประชาธิปไตย คือ ถือเอาเสรีภาพเป็นหน้าที่สำคัญ ทั้งนี้อาจเนื่องมาจากกระบวนการอบรมกล่อมเกลาภายในสถาบันทหาร ทำให้ทหารได้รับการเรียนรู้และปลูกฝังจิตสำนึกให้เข้าใจและยอมรับในอุดมการณ์ประชาธิปไตย แต่ในขณะเดียวกันการปฏิบัติงานประจำวัน มีการปลูกฝังเรื่องระเบียบวินัยและการปฏิบัติตามคำสั่ง เพื่อให้ภารกิจหน้าที่ลุล่วงตามนโยบายและสมบูรณ์ และมีบทลงโทษที่รุนแรง หากไม่ปฏิบัติตามคำสั่ง ทำให้ทหารไม่ถือเอาเสรีภาพเป็นหลักสำคัญ

สมมติฐานที่ 9 ทหารช่างที่มีการได้รับสิทธิประโยชน์จากการเมืองต่างกัน มีทัศนคติต่อการ มีส่วนร่วมทางการเมืองต่างกัน ผลการทดสอบสมมติฐาน พบว่า ทหารช่างมีความคิดเห็นเกี่ยวกับการได้รับสิทธิประโยชน์ทางการเมืองต่างกัน มีทัศนคติต่อการมีส่วนร่วมทางการเมืองแตกต่างกัน ซึ่งเป็นไปตามสมมติฐานที่ตั้งไว้ แสดงว่า การได้รับสิทธิประโยชน์ทางการเมืองมีผลต่อทัศนคติต่อการมีส่วนร่วมทางการเมืองของทหารช่าง โดยพบว่า ทหารช่างที่ได้รับสิทธิประโยชน์ทางการเมืองในระดับสูง มีทัศนคติ ต่อการมีส่วนร่วมทางการเมืองในระดับสูงกว่าทหารช่างที่มีความคิดเห็นเกี่ยวกับการได้รับสิทธิประโยชน์ทางการเมืองในระดับต่ำ อย่างมีนัยสำคัญทางสถิติที่ระดับ .05

จากการศึกษาวิจัยในด้านการได้รับสิทธิประโยชน์จากการเมือง ในภาพรวม พบว่า ทหารช่างมีความคิดเห็นเกี่ยวกับการได้รับสิทธิประโยชน์ทางการเมือง ในระดับปานกลาง โดยมีระดับความคิดเห็นสูงที่สุดในประเด็นของความสามารถใช้สิทธิและเสรีภาพของตนเองได้อย่างเต็มที่ โดยไม่ละเมิดต่อสิทธิและเสรีภาพของผู้อื่น

ทั้งนี้อาจเนื่องจากสถาบันทหารมีกระบวนการกล่อมเกลาที่เน้นการปฏิบัติตนอยู่ในระเบียบวิจัยอย่างเคร่งครัด เน้นการปฏิบัติตามคำสั่งของผู้บังคับบัญชา ในส่วนลึกจึงมีความต้องการเสถียรภาพมาก แต่ก็ยังคงเชื่อมั่นในการมีระเบียบวินัยแบบที่ตนคุ้นเคย สำหรับประเด็นที่ทหารช่างมีระดับความคิดเห็นต่ำที่สุดคือ ประเด็นการติดต่อประสานงานกับนักการเมืองเป็นสิ่งที่ดี เพราะเมื่อมีปัญหาสามารถร้องขอให้นักการเมืองช่วยเหลือได้ ทั้งนี้อาจเนื่องมาจากสังคมทหารเป็นสังคมค่อนข้างปิด และมีการปลูกฝังทัศนคติในเรื่องของการรักศักดิ์ศรีสูง จึงส่งผลให้ความคิดเห็นต่อการร้องขอความช่วยเหลือจากนักการเมืองอยู่ในระดับต่ำ

สมมติฐานที่ 10 ทหารช่างที่มีความรู้สึกสัมฤทธิผลทางการเมืองต่างกัน มีทัศนคติต่อการ มีส่วนร่วมทางการเมืองต่างกัน ผลการทดสอบสมมติฐาน พบว่า ทหารช่างมีความคิดเห็นเกี่ยวกับความรู้สึกสัมฤทธิผลทางการเมืองต่างกัน มีทัศนคติต่อการมีส่วนร่วมทางการเมืองแตกต่างกัน ซึ่งเป็น ไปตามสมมติฐานที่ตั้งไว้ แสดงว่า ความรู้สึกสัมฤทธิผลทางการเมืองมีผลต่อทัศนคติต่อการมีส่วนร่วมทางการเมืองของทหารช่าง โดยพบว่า ทหารช่างที่มีความรู้สึกสัมฤทธิผลทางการเมืองในระดับสูง มีทัศนคติต่อการมีส่วนร่วมทางการเมืองในระดับสูงกว่าทหารช่างที่มีความคิดเห็นเกี่ยวกับความรู้สึกสัมฤทธิผลทางการเมืองในระดับต่ำ อย่างมีนัยสำคัญทางสถิติที่ระดับ .05

จากการศึกษาวิจัยด้านความรู้สึกสัมฤทธิผลทางการเมือง ในภาพรวม พบว่า ทหารช่างมี

ความรู้สึกสัมฤทธิผลทางการเมือง ในระดับสูง โดยมีระดับความรู้สึกสัมฤทธิผลทางการเมืองสูงที่สุดในประเด็น รัฐบาลเป็นตัวแทนของประชาชนในการปกครองประเทศ จึงต้องฟังความคิดเห็นของประชาชน ในขณะที่มีระดับความรู้สึกสัมฤทธิผลทางการเมืองต่ำที่สุดในประเด็นอนาคตของเมืองไทยจะเป็นอย่างไร ควรให้ผู้นำเป็นผู้ตัดสินใจจะดีที่สุด

ทั้งนี้อาจเนื่องมาจากกระบวนการกล่อมเกล่าทางสังคมของทหารได้ส่งเสริมให้มีการเรียนรู้เกี่ยวกับประชาธิปไตยทั้งทางตรงและทางอ้อม ผ่านทั้งหลักสูตรในชั้นเรียน รวมถึงการเรียนรู้เพื่อนำ ไปสอนให้กับประชาชนตามโครงการส่งเสริมประชาธิปไตยของรัฐบาลนั้น ส่งผลให้ทหารมีทัศนคติทางการเมืองที่เป็นประชาธิปไตย กล่าวคือ ให้ความสำคัญต่อการมีส่วนร่วมในการปกครองประเทศของประชาชน ต้องมีการฟังความคิดเห็นของประชาชน และเปิดโอกาสให้ประชาชนมีส่วนร่วมในการปกครองประเทศอย่างเสรี

**5.3 ข้อเสนอแนะ**

**5.3.1 ข้อเสนอแนะจากผลการวิจัย**

5.3.1.1 ด้านความสนใจทางการเมือง จากผลการวิจัย พบว่า ทหารช่างมีความสนใจทางการเมือง ในภาพรวมอยู่ในระดับปานกลาง โดยมีระดับความคิดเห็นสูงสุดที่สุดในประเด็นความสนใจและมีการรับรู้ติดตามเหตุการณ์ ข่าวสารทางการเมืองและการปกครองของรัฐบาลผ่านสื่อต่าง ๆ ซึ่งเป็นการมีส่วนร่วมทางการเมืองในทางอ้อม แต่ในประเด็นที่ถือเป็นการมีส่วนร่วมทางการเมืองในทางตรง เช่น การร่วมหาเสียงหรือทำงานให้พรรคการเมือง ทหารช่างมีความสนใจในระดับต่ำ อาจเป็นเพราะมีความระมัดระวังมาก เกรงจะถูกเพ่งเล็งจากผู้บังคับบัญชา หากต้องการให้ทหารช่างมีส่วนร่วมทางการเมืองโดยตรงมากขึ้น ผู้บังคับบัญชาในหน่วยงานต้องมีวิสัยทัศน์ที่ดีต่อระบอบประชาธิปไตย เปิดโอกาสและส่งเสริมให้ทหารในสังกัดของตนได้มีส่วนร่วมทางการเมืองด้วยการตัดสินใจด้วยตนเองอย่างมีอิสระ ไม่ให้เกิดการควบคุมกึ่งระดมต่อผู้ใต้บังคับบัญชา โดยเบื้องต้นผู้บังคับบัญชาอาจเปิดโอกาสให้ทหารมีส่วนร่วมในการปกครองตนเอง และในการตัดสินใจของกลุ่มมากขึ้น ซึ่งจะส่งผลให้เกิดทัศนคติทางการเมืองที่ยอมรับในวิถีประชาธิปไตยมากขึ้น

5.3.1.2 ด้านอุดมการณ์ประชาธิปไตย และด้านความรู้สึกสัมฤทธิผลทางการเมือง

จากผลการวิจัย พบว่า ทหารช่างมีอุดมการณ์ประชาธิปไตย และความรู้สึกสัมฤทธิผลทางการเมือง

ในภาพรวมอยู่ในระดับสูง ซึ่งเป็นที่น่าพอใจว่า ทหารช่างเป็นกลุ่มที่มีทัศนคติโน้มเอียงไปในแนวทางประชาธิปไตยอยู่แล้ว แต่ควรส่งเสริมให้ทหารช่างมีความเข้าใจในประเด็นการถือเสรีภาพเป็นหลักสำคัญในการปกครองระบอบประชาธิปไตยมากขึ้น แม้ว่าในการปฏิบัติงานทหารจะต้องเชื่อฟังและปฏิบัติตามคำสั่งของผู้บังคับบัญชาอย่างเคร่งครัด แต่ในเรื่องของการมีส่วนร่วมทางการเมืองแล้ว เป็นการตัดสินใจของแต่ละบุคคลด้วยตนเองอย่างอิสระ

5.3.1.3 ด้านการได้รับสิทธิประโยชน์ทางการเมือง จากผลการวิจัย พบว่า ทหารช่างมี

ระดับความคิดเห็นต่อการได้รับสิทธิประโยชน์ทางการเมือง ในระดับปานกลาง โดยมีระดับความคิดเห็นต่ำในประเด็นที่เกี่ยวข้องกับการมีส่วนร่วมทางการเมืองเพื่อแลกเปลี่ยนกับผลประโยชน์ที่ตนจะได้รับ เนื่องจากทหารได้รับการปลูกฝังให้มีความรักในศักดิ์ศรี ไม่เห็นด้วยกับการมีส่วนร่วมทางการเมืองเพื่อแลกกับประโยชน์ที่ตนจะได้รับ ซึ่งถือเป็นคุณสมบัติที่มีประโยชน์เพียงส่งเสริมให้ทหารช่างมีความรู้ความเข้าใจต่อการปกครองระบอบประชาธิปไตยอย่างแท้จริง และเห็นความสำคัญต่อการมีส่วนร่วมทางการเมืองแล้วก็จะทำให้ระบอบประชาธิปไตยมีความเข้มแข็งขึ้น ควรจัดให้มีหลักสูตรการเรียนที่เหมาะสม และมีความต่อเนื่อง เพื่อให้ความรู้และปลูกฝังทัศนคติที่ดีต่อการปกครองในระบอบประชาธิปไตย ดังเช่นหลักสูตรด้านการเมืองการปกครองของสถาบันระดับอุดมศึกษาอื่น ๆ

5.3.1.4 ด้านปัจจัยส่วนบุคคล จากผลการวิจัย พบว่า ปัจจัยส่วนบุคคลที่มีผลต่อระดับ

ทัศนคติต่อการมีส่วนร่วมทางการเมืองของทหารช่าง ได้แก่ อายุ การศึกษา และรายได้นั้น ผู้วิจัยมีความเห็นว่า กรมการทหารช่างควรมุ่งเน้นในการส่งเสริมให้เกิดความรู้ความเข้าใจทางการเมืองในระบอบประชาธิปไตย และมีความเข้าใจถึงประโยชน์จากการมีส่วนร่วมทางการเมือง โดยเฉพาะกับกลุ่มนายทหารชั้นประทวน ซึ่งเป็นกลุ่มคนส่วนใหญ่ของกรมทหารช่างที่มีการศึกษา และรายได้น้อย อันจะส่งผลให้ทัศนคติต่อการมีส่วนร่วมทางการเมืองของทหารช่างในภาพรวมสูงขึ้น และมีพฤติกรรมการมีส่วนร่วมทางการเมืองสูงขึ้นในที่สุด

**5.3.2 ข้อเสนอแนะในการทำวิจัยครั้งต่อไป**

5.3.2.1 ควรมีการศึกษาทัศนคติต่อการมีส่วนร่วมทางการเมืองของทหารสังกัดกรม

อื่น ๆ เพิ่มเติม โดยทำการศึกษาในเชิงเปรียบเทียบให้เห็นความแตกต่างของทัศนคติต่อการมีส่วนร่วมทางการเมืองของทหารช่างกับทหารในสังกัดกรมอื่น ๆ

5.3.2.2 ในการศึกษาวิจัยครั้งต่อไป ควรเพิ่มตัวแปรอื่น ๆ ที่น่าจะมีผลต่อทัศนคติต่อการมีส่วนร่วมทางการเมอง เช่น ความรู้ความเข้าใจในระบอบประชาธิปไตย เป็นต้น