**บทที่ 2**

**เอกสารและงานวิจัยที่เกี่ยวข้อง**

งานวิจัยเรื่อง ทัศนคติต่อการมีส่วนร่วมทางการเมืองของทหาร : ศึกษากรณีกองพันทหารช่าง

ที่ 8  กองพลทหารม้าที่ 1 ค่ายพ่อขุนผาเมือง จังหวัดเพชรบูรณ์ ครั้งนี้ ผู้วิจัยได้สำรวจเอกสารและงานวิจัยที่เกี่ยวข้องต่าง ๆ มาประมวลไว้ เพื่อเป็นกรอบแนวคิดในการวิจัย โดยมีประเด็นต่าง ๆ ดังต่อไปนี้

2.1 แนวคิดและทฤษฎีเกี่ยวกับทัศนคติ

2.2 แนวคิดและทฤษฎีเกี่ยวกับการมีส่วนร่วมทางการเมือง

2.3 แนวคิดเกี่ยวกับความรู้สึกสัมฤทธิผลทางการเมือง

2.4 แนวคิดเกี่ยวกับทหารและการมีส่วนร่วมทางการเมือง

2.5 งานวิจัยที่เกี่ยวข้อง

2.6 กรอบแนวคิดในการวิจัย

**2.1 แนวคิดและทฤษฎีที่เกี่ยวกับทัศนคติ**

**1) แนวคิดเกี่ยวกับทัศนคติ**

ทัศนคติเป็นเรื่องที่มีการค้นคว้าศึกษาวิจัยต่อเนื่องกันมาเป็นระยะเวลานานโดยอาศัยการวัดและวิจัยเป็นแนวความคิดที่สำคัญ จากนั้นการวิจัยทางทัศนคติได้เจริญก้าวหน้าขึ้นเป็นลำดับ มีผู้เสนอทฤษฎีว่าด้วยการชักจูงและการเปลี่ยนแปลงทัศนคติขึ้นหลายทฤษฎี อันเป็นที่มาของสมมติฐานในการวิจัย

**2) ความหมายของทัศนคติ**

ทัศนคติเป็นแนวความคิดที่ได้รับความสนใจศึกษากันอย่างกว้างขวาง มีผู้ให้คำจำกัดความไว้มากมายหลายคน แต่ที่เป็นที่ยอมรับของคนทั่วไป คือ คำจำกัดความของบุคคลต่าง ๆ ดังนี้

สุชา จันทน์เอม และสุรางค์ จันทน์เอม (2520 : 102) ให้คำนิยามเกี่ยวกับทัศนคติไว้ว่า เป็นความรู้สึกหรือท่าทีของบุคคลที่มีต่อบุคคล วัตถุ สิ่งของ หรือสถานการณ์ต่าง ๆ ความรู้สึกหรือท่าทีดังกล่าวเป็นไปในทำนองที่พึงพอใจหรือไม่พึงพอใจ เห็นด้วยหรือไม่เห็นด้วย เป็นต้น

นิพนธ์ คันธเสวี (2521 : 32) ให้ความหมายของทัศนคติว่า เป็นสิ่งบ่งชี้บอกการแสดงออกของบุคคล หรือสถานการณ์ ทัศนคติจึงมีความสำคัญในการมีปฏิกิริยาโต้ตอบต่อสิ่งต่าง ๆ ดังกล่าว  หากบุคคลกระทำหรือแสดงออกมาต่อสิ่งใด ๆ เขาย่อมกระทำไปตามทัศนคติที่เขามีต่อสิ่งนั้นๆ ทัศนคติของบุคคลจึงมีอิทธิพลในการแสดงออกของพฤติกรรมของบุคคลโดยเฉพาะอย่างยิ่งในความสัมพันธ์ทางสังคม

พนัส หันนาคินทร์ (2523 : 24-25) กล่าวว่า ทัศนคติ หมายถึง ความโน้มเอียงของจิตใจที่มีต่อสิ่งใดสิ่งหนึ่งหรืออุดมคติในอุดมคติหนึ่ง  โดยเฉพาะไม่ว่าจะเป็นไปในทางเห็นด้วยหรือไม่เห็นด้วยก็ตาม

ดวงเดือน พันธุมนาวิน (2524 : 24-25) กล่าวว่า ทัศนคติเป็นตัวแปรทางจิตใจที่มีอิทธิพลต่อพฤติกรรมมากกว่าลักษณะทางจิตอื่นๆ เช่น บุคลิกภาพ แรงจูงใจ และการรับรู้

สรุป ทัศนคติ คือ ความพร้อมทางจิตใจของบุคคลที่แสดงพฤติกรรมไปในทางสนับสนุนหรือต่อต้านบุคคล แนวความคิด สถานการณ์ หรือต่อสิ่งใดสิ่งหนึ่ง

**3) การวัดทัศนคติ**

Ajzen (1998 : 10-13) สรุปไว้ว่า ทัศนคติเป็นสิ่งที่วัดได้ แม้ว่าทัศนคติจะเป็นเพียงภาวะของจิตใจ ไม่สามารถสังเกตหรือวัดได้โดยตรง แต่ทัศนคติก็อาจวัดได้โดยอาศัยจากผลของการตอบสนอง ซึ่งจะประเมินได้เป็นทางบวกหรือทางลบ และมีระดับความมากน้อย

Fishbein และ Ajzen (1975 : 24-29) ได้อธิบายไว้ว่า ทัศนคติสามารถทำนายถึงพฤติกรรมได้โดยการวัดทัศนคติ ควรวัดทัศนคติต่อพฤติกรรมที่จะแสดงออกต่อสิ่งนั้น ไม่ใช่วัดทัศนคติต่อสิ่งนั้นโดยตรง เมื่อมีการวัดที่ตรงจุดทัศนคติก็จะสามารถทำนายพฤติกรรมหรือการกระทำได้

การวัดทัศนคติอาจทำได้หลายวิธี แต่ที่เป็นที่นิยมใช้ ได้แก่ วิธีการของ Likert’s Scale ซึ่งในเรื่องนี้ พวงรัตน์ ทวีรัตน์ (2543 : 107-108) ได้แนะนำว่า

มาตรวัดทัศนคติตามวิธีของ ลิเคิร์ท กำหนดช่วงความรู้สึกของคนเป็น 5 ช่วง หรือ 5 ระดับ คือเห็นด้วยอย่างยิ่ง เห็นด้วย เฉย ๆ ไม่เห็นด้วย และไม่เห็นด้วยอย่างยิ่ง ข้อความที่บรรจุลงในมาตรวัดประกอบด้วยข้อความที่แสดงความรู้สึกต่อสิ่งใดสิ่งหนึ่งทั้งที่ในทางที่ดี (ทางบวก) และในทางที่ไม่ดี (ทางลบ) และมีจำนวนพอ ๆ กัน ข้อความเหล่านี้อาจมีประมาณ 18-20 ข้อความ การกำหนดน้ำหนักคะแนนการตอบแต่ละตัวเลือก กระทำหลังจากที่ได้รวบรวมข้อมูลมาแล้ว โดยกำหนดตามวิธี Arbitrary weighting method ซึ่งเป็นวิธีที่นิยมใช้มากที่สุด

การสร้างมาตรวัดทัศนคติตามวิธีของลิเคิร์ท มีขั้นตอนดังนี้

1)  ตั้งจุดมุ่งหมายของการศึกษาว่าต้องการศึกษาทัศนคติของใครที่มีต่อสิ่งใด

2)  ให้ความหมายของทัศนคติต่อสิ่งที่จะศึกษานั้นให้แจ่มชัด เพื่อให้ทราบว่าสิ่งที่เป็น Psychological นั้น ประกอบด้วยคุณลักษณะใดบ้าง

3)  สร้างข้อความให้ครอบคลุมคุณลักษณะที่สำคัญๆ ของสิ่งที่จะศึกษาให้ครบถ้วนทุกแง่มุม และมีข้อความที่เป็นไปในทางบวกและทางลบมากพอต่อการที่เมื่อนำไปวิเคราะห์แล้ว เหลือจำนวนข้อความที่ต้องการ

4)  ตรวจข้อความที่สร้างขึ้นซึ่งทำได้โดยผู้สร้างข้อความเองและนำไปให้ผู้มีความรู้ในเรื่องนั้นๆตรวจสอบพิจารณาในเรื่องของความครบถ้วนของคุณลักษณะของสิ่งที่ศึกษา และความเหมาะสมของภาษา ตลอดจนการตอบกับข้อความที่สร้างว่าสอดคล้องกันหรือไม่เพียงใด

5)  ทำการทดลองขั้นต้นก่อนที่จะนำไปใช้จริง โดยการนำข้อความที่ได้ตรวจสอบแล้ว ไปทดลองใช้กับกลุ่มตัวอย่างจำนวนหนึ่ง เพื่อตรวจสอบความชัดเจนของข้อความ และภาษาที่ใช้อีกครั้งหนึ่ง และเพื่อตรวจสอบคุณภาพด้านอื่นๆ ได้แก่ ความเที่ยงตรง ค่าอำนาจจำแนก และค่าความเชื่อมั่นของมาตรวัดทัศนคติทั้งชุดด้วย

6)  กำหนดการให้คะแนนการตอบของแต่ละตัวเลือก โดยทั่วไปที่นิยมใช้คือกำหนดคะแนนเป็น 5 4 3 2 1 (หรือ 4 3 2 1 0) สำหรับข้อความทางบวก และ 1 2 3 4 5 (หรือ 0 1 2 3 4) สำหรับข้อความทางลบ ซึ่งการกำหนดแบบนี้เรียกว่า Arbitrary weighting method ซึ่งเป็นวิธีที่สะดวกมากในทางปฏิบัติ

**2.2 แนวคิดและทฤษฎีที่เกี่ยวกับการมีส่วนร่วมทางการเมือง**

**1) ความหมายของการมีส่วนร่วมทางการเมือง**

McClosky (1968 : 252-253) ให้ความหมายของการมีส่วนร่วมทางการเมืองว่าเป็นกิจกรรมต่างๆ ในการกระทำโดยสมัครใจของสมาชิกทั้งหลายที่อยู่ในสังคม มีส่วนร่วมในการเลือกผู้ปกครอง และกำหนดนโยบายของรัฐ การกระทำนั้นอาจกระทำร่วมกันโดยทางตรงหรือทางอ้อมก็ได้ ซึ่งบุคคลที่มีส่วนร่วมทางการเมืองนั้น ได้แก่ บุคคลที่เกี่ยวข้องกับกิจกรรมต่างๆดังต่อไปนี้ คือ การใช้สิทธิออกเสียงเลือกตั้ง การติดตามข่าวสารทางการเมือง การอภิปรายแลกเปลี่ยนความคิดเห็นทางการเมือง การเข้าร่วมชุมนุมทางการเมือง การช่วยเหลือด้านการเงินแก่ผู้สมัครเลือกตั้งหรือพรรค และการติดต่อสัมพันธ์กับผู้แทนราษฎร นอกจากนั้นลักษณะของความกระตือรือร้นในการมีส่วนร่วมทางการเมืองยังพิจารณาได้จากการสมัครเข้าเป็นสมาชิกพรรคการเมืองอย่างเป็นทางการ การช่วยเขียนสุนทรพจน์ในการหาเสียง การรณรงค์หาเสียงเลือกตั้ง การแข่งขันเป็นเจ้าหน้าที่ของพรรคหรือเจ้าหน้าที่ของรัฐ

Weiner (1971 : 161-163) นักรัฐศาสตร์ชาวอเมริกันได้รวบรวมความหมายของการมีส่วนร่วมทางการเมืองที่นักรัฐศาสตร์หลายท่านได้ให้ไว้ มีถึง  10 ความหมายด้วยกัน คือ

1)  การกระทำที่สนับสนุนหรือการเรียกร้องต่อคณะผู้ปกครองในการเลือกผู้นำในคณะรัฐบาล

2)  ความพยายามที่จะให้เกิดผลสำเร็จในการใช้อิทธิพลต่อการปฏิบัติการของรัฐบาลหรือในการเลือกผู้นำในคณะรัฐบาล

3)  การมีส่วนร่วมในกิจกรรมทางการเมืองที่ถูกต้องตามกฎหมาย และได้รับการยอมรับว่าชอบธรรม

4)  การให้ตัวแทนเข้าไปใช้อำนาจแทนตน

5) ความแหนงหน่ายที่จะเข้าไปเกี่ยวข้องเพราะรู้สึกว่าการเข้าไปเกี่ยวข้องไม่ทำให้เกิดผลอะไรขึ้นมา

6)  ความกระตือรือร้นที่จะเข้าไปเกี่ยวข้องทางการเมือง หรือเป็นพวกที่กระตือรือร้นชอบทำกิจกรรมทางการเมือง

7)  การกระทำที่ต่อเนื่องอย่างคงเส้นคงวาซึ่งอาจเป็นการจัดการอย่างเป็นสถาบันและมีการจัดตั้งหรืออาจเป็นการกระทำที่เกิดขึ้นอย่างทันทีทันใด

8)  การกระทำที่มุ่งต่อการเลือกตั้งผู้นำทางการเมือง มุ่งที่จะมีอิทธิพลต่อนโยบายสาธารณะหรือเป็นความพยายามที่จะมีอิทธิพลต่อการกระทำต่าง ๆ ของหน่วยราชการ

9)  การกระทำที่เป็นกิจกรรมอันมีผลกระทบต่อการเมืองระดับชาติเท่านั้น

10)  การกระทำที่สมัครใจ หรือถูกระดม

จากความหมายทั้ง 10 นี้ ได้นำมาสรุปว่า การมีส่วนร่วมทางการเมือง หมายถึง การกระทำโดยสมัครใจใด ๆ ซึ่งไม่ว่าจะเป็นผลสำเร็จหรือไม่ มีการจัดองค์การหรือไม่เกิดขึ้น เป็นครั้งคราวหรือต่อเนื่อง และใช้วิธีที่ถูกต้องตามกฎหมายหรือไม่ก็ตาม โดยมุ่งที่จะไปมีอิทธิพลต่อนโยบายสาธารณะ การบริหารนโยบายสาธารณะ และการเลือกผู้นำทางการเมืองของรัฐบาลทั้งในระดับท้องถิ่น และระดับชาติ ซึ่ง Weiner ได้เน้นประเด็นสำคัญของการมีส่วนร่วมทางการเมือง คือ เป็นการกระทำโดยสมัครใจโดยที่ประชาชนสามารถเลือกเจ้าหน้าที่ของรัฐบาลได้ด้วย

**2)  รูปแบบและกิจกรรมของการมีส่วนร่วมทางการเมือง**

ณรงค์ สินสวัสดิ์ (2518 : 110) ได้จัดระดับของการมีส่วนร่วมทางการเมืองของประชาชนจากสูงไปต่ำ ดังนี้

(1)  เข้าดำรงตำแหน่งทางการเมือง เช่น ประธานาธิบดี นายกรัฐมนตรี สมาชิกสภาผู้แทนราษฎร

2)  สมัครเข้ารับการเลือกตั้งเพื่อดำรงตำแหน่งทางการเมือง

3)  ช่วยโฆษณาหาเสียง เช่น แจกใบปลิว

4)  การ การเข้าร่วมโดยทางอ้อม เช่น อ่านหนังสือพิมพ์ ดูโทรทัศน์เกี่ยวกับข่าวการเมือง ถกเถียงปัญหาทางการเมือง

5)  ไปลงคะแนนเสียงเลือกตั้ง

6)  ไม่ไปลงคะแนนเสียงเลือกตั้ง ไม่รู้ความเป็นไปทางการเมืองเลย

**2.3 แนวคิดและทฤษฎีเกี่ยวกับความรู้สึกสัมฤทธิผลทางการเมือง**

พรศักดิ์ ผ่องแผ้ว และสายทิพย์ สุคติพันธ์ (2526 : 45) อธิบายความรู้สึกสัมฤทธิผลทางการเมือง หมายถึง ความรู้สึกตนเองเข้าใจ และสามารถมีอิทธิพลต่อกิจกรรมทางด้านการเมืองการปกครอง เป็นความรู้สึกสำนึกของพลเมืองว่าการปกครองเป็นสิ่งที่ตนเองสามารถอาศัยเป็นเครื่องมือให้ทำตามคำแนะนำหรือความต้องการของตนเอง และเน้นว่าความรู้สึกสัมฤทธิผลทางการเมืองเป็นเพียงความรู้สึกหรือความเชื่อของบุคคล ซึ่งในทางความเป็นจริงบุคคลนั้นอาจมีความสามารถตามที่ตนรู้สึกหรือเชื่อมั่นหรือไม่ก็ตาม

Campbell และคณะ (1960 : 104) ได้กล่าวถึงความรู้สึกสัมฤทธิผลทางการเมืองว่าเป็นความรู้สึกสนองตอบของบุคคลแต่ละคนที่มีต่อการเมือง โดยสำหรับคนบางคนเรื่องการเมืองอาจจะเป็นเรื่องที่อยู่ในอาณาจักรแห่งความยุ่งยากและห่างไกลจนเกินกว่าที่ตนเองจะเข้าใจและสนใจได้ ในขณะที่อาจจะมีบุคคลหลายคน คิดว่าเรื่องของการเมืองการปกครองเป็นเรื่องที่ต้องเข้ามาทำความเข้าใจให้ชัดและประชาชนทั่วไปควรจะสนใจและเข้าไปมีอิทธิพลในการกำหนดนโยบายด้วย

แนวคิดในการศึกษาเกี่ยวกับความรู้สึกสัมฤทธิผลทางการเมืองในระดับประชาชนแบ่งออกเป็น 2 แนวทาง คือ

1)  อะไรคือสภาพเงื่อนไขที่มีผลต่อการสร้างความรู้สึกสัมฤทธิผล คือ การศึกษาความรู้สึกสัมฤทธิผลทางการเมืองในฐานะที่เป็นตัวแปรตาม โดยศึกษาสภาพเงื่อนไขอะไรที่มีอิทธิพลต่อการสร้างความรู้สึกสัมฤทธิผลทางการเมือง

2)  การศึกษารู้ว่าความรู้สึกสัมฤทธิผลทางการเมืองจะอธิบายถึงทัศนคติและพฤติกรรมทางการเมืองอะไรบ้าง คือ การศึกษาความรู้สึกสัมฤทธิผลทางการเมืองในฐานะเป็นตัวแปรนำ  โดยศึกษาว่าความรู้สึกสัมฤทธิผลทางการเมืองจะมีอิทธิพลต่อทัศนคติและพฤติกรรมทางการเมืองอย่างไรบ้าง

**2.4 แนวคิดเกี่ยวกับทหารและการมีส่วนร่วมทางการเมือง**

การมีส่วนร่วมทางการเมืองอาจเป็นได้ทั้งจุดมุ่งหมายและวิธีการในทางการเมืองโดยที่ผู้นำทางการเมืองมาใช้สนับสนุนตนเอง ทำให้เกิดภาพของความชอบธรรมในการปกครอง หรือการเข้ามามีอำนาจทางการเมือง สำหรับในประเทศด้อยพัฒนา หรือประเทศที่กำลังพัฒนานั้น บทบาทของทหารกับการเมืองมักเป็นสิ่งที่ควบคู่กันเสมอ ภายใต้เหตุผลเกี่ยวกับความมั่นคงของรัฐ ทหารจึงมักหยิบยกการเข้ามามีส่วนร่วมทางการเมืองเข้ามาเป็นเครื่องมือโดยเฉพาะประเทศที่ปกครองในระบอบประชาธิปไตยหรือกล่าวได้ว่าผู้นำที่ควบคุมรัฐบาลอยู่มีความสามารถมากกว่าและมีความต้องการน้อยกว่ากลุ่มชนชั้นนำที่ไม่ได้ควบคุมรัฐบาลในด้านการขยายการมีส่วนร่วมทางการเมือง กลุ่มหลังนี้เห็นว่าการดึงเอากลุ่มใหม่ๆเข้ามามีบทบาททางการเมืองเป็นวิธีการที่ได้ผลที่จะเปลี่ยนสภาพคงเดิม สร้างดุลแห่งอำนาจใหม่ ล้มล้างอำนาจผู้นำเดิมและเข้าโครงอำนาจในรัฐบาลเสียเอง โดยเฉพาะกลุ่มทหาร เมื่อเข้ามามีอำนาจทางการเมืองมักจะอ้างว่า การเมืองในระบบพรรคเป็นเหตุแห่งความไม่มั่นคง แต่อย่างไรก็ตามผู้นำทหารในหลายประเทศได้หันมาสนใจการเข้ามามีส่วนร่วมทาง การเมืองของประชาชนมากขึ้นโดยในส่วนของทหารเข้ามามีส่วนร่วมทางการเมืองใน 3 รูปแบบ คือ นักไกล่เกลี่ย ผู้พิทักษ์ และนักปกครอง (ชัยอนันต์ สมุทวณิช, 2524 : 18)

อํานาจอธิปไตยขั้นสุดท้าย เมื่อประชาชนมีพลังเข้มแข็งสามารถที่จะพิทักษ์รักษารัฐธรรมนูญ

และประชาธิปไตยไว้ได้ด้วยวิธีดังกล่าว ตลอดจนสามารถควบคุมรัฐบาลที่จะทำหน้าที่แก้ไขปรับปรุงให้เกิดความเจริญก้าวหน้าของประเทศได้ ทหารที่มีอุดมการณ์ประชาธิปไตยก็จะต้องทำหน้าที่ป้องกันภัยจากการรุกรานของข้าศึกเพื่อให้ประชาชนปลอดภัยและอยู่เย็นเป็นสุข สามารถบริหารประเทศให้พัฒนาก้าวหน้าสมความมุ่งหมาย

ในปัจจุบันกองทัพบกได้ส่งเสริมการเรียนรู้ทางการเมือง โดยได้เริ่มให้มีการฝึกและศึกษาด้านการเมืองแก่หน่วยทหารในระดับต่าง ๆ เพื่อเป็นการปลูกฝังอุดมการณ์ทางการเมืองในหน่วยทหาร ทั้งนี้เพราะกองทัพพิจารณาเห็นว่าการที่จะรักษาความมั่นคงของชาติและประชาชนเอาไว้ได้นั้น จำเป็นต้องเสริมสร้างความรู้ความเข้าใจให้ทหารได้รู้ถึงลัทธิทางการเมือง อันเป็นภัยร้ายแรงต่อประเทศชาติ เพื่อที่จะทำให้ทหารเกิดความสำนึกในคุณค่าสถาบันที่ประเทศชาติมีอยู่ และเข้าใจระบอบการปกครองประชาธิปไตย ซึ่งมีพระมหากษัตริย์เป็นประมุข ตลอดจนทำให้ทหารเข้าใจถึงบทบาทของตนและการปฏิบัติงานของรัฐบาล ดังจะเห็นได้จากคำสั่งของกองทัพบก ดังนี้

1)  นโยบายในการเสริมสร้างความรู้ทางการเมือง กองทัพบกจำเป็นต้องเสริมสร้างความรู้ ความเข้าใจ ตลอดจนจริยธรรมทางจิตใจและการประพฤติปฏิบัติของกำลังพลรายบุคคลให้รู้เท่าเทียม ทันกลอุบายอันลึกซึ้งของกลุ่มบุคคลและลัทธิการเมือง อันเป็นภัยร้ายแรงต่อประเทศชาติ รวมทั้งกวดขัน การประพฤติปฏิบัติของกำลังพลทุกคนในหน่วยทหาร และส่วนราชการทุกระดับให้เป็นไปโดยชอบและสุจริต ขจัดเสียซึ่งเงื่อนไขที่จะเปิดช่องให้กลุ่มบุคคลที่ทำการเป็นศัตรูของชาติเข้ามายุแหย่ก่อกวนได้ กำลังพลรายบุคคลจะต้องมีความเข้าใจอย่างกว้างขวางพอสมควรในเรื่องลัทธิการเมืองและเปรียบเทียบได้เด่นชัดว่าการปกครองระบอบประชาธิปไตย อันมีพระมหากษัตริย์เป็นประมุขนี้ดีกว่าลัทธิการเมืองของฝ่ายศัตรู และเหมาะสมกับคุณลักษณะประจำชาติและอุปนิสัยของประชาชนคนไทย สามารถแก้ปัญหาทางสังคมได้โดยไม่ต้องใช้กำลังเข้าบังคับข่มขู่ และเป็นระบบการปกครองที่จะนำประเทศชาติไปสู่ความเจริญก้าวหน้ามั่นคงในอนาคตได้อย่างแน่นอน

2)  นโยบายในการปลูกฝังอุดมการณ์ทางประชาธิปไตย การดำเนินการปลูกฝังอุดมการณ์ทาง

การเมืองในหน่วยทหารแบบส่วนราชการของกองทัพบก หมายถึง การเสริมสร้างความรู้  จิตใจ การประพฤติดี ปฏิบัติชอบของกำลังพลรายบุคคลและหน่วยให้เกิดความสำนึกในคุณค่าของสถาบันที่ประเทศชาติมีอยู่ และเกิดกำลังใจที่จะต่อสู้เพื่อปกป้องสถาบันเหล่านั้นโดยไม่คิดชีวิต ไม่คำนึงถึงความเหนื่อยยากและไม่หวังผลตอบแทนใดๆทั้งสิ้น

3)  นโยบายของกองทัพบกในการพัฒนาประเทศ และส่งเสริมการปกครองในระบอบประชาธิปไตย ตามรัฐธรรมนูญแห่งราชอาณาจักรไทย พ.ศ.2560 มาตรา 61 ระบุว่า รัฐต้องจัดให้มีกำลังพลเพื่อรักษาเอกราช ความมั่นคงของรัฐ และผลประโยชน์แห่งชาติ กำลังทหารพึงใช้เพื่อการบหรือการสงครามและป้องปรามมิให้เกิดสงคราม เพื่อปกป้องสถาบันพระมหากษัตริย์ เพื่อปราบหรือป้องปรามการกบฏและการจลาจล เพื่อรักษาความมั่นคงของรัฐและเพื่อการพัฒนาประเทศ

**2.5 งานวิจัยที่เกี่ยวข้อง**

พัชรี พงษ์ศิริ (2541 : บทคัดย่อ) ได้ศึกษาเรื่อง การมีส่วนร่วมทางการเมืองของข้าราชการ

: ศึกษาเฉพาะกรณีข้าราชการกรมการจัดหางาน ผลการศึกษาพบว่า

1. ข้าราชการกรมการจัดหางานที่เป็นกลุ่มตัวอย่าง ส่วนใหญ่ร้อยละ 75 เป็นเพศหญิง มีอายุ

ระหว่าง 31-40 ปี และเป็นโสด ส่วนใหญ่มีการศึกษาระดับปริญญาตรี และมีตำแหน่งนักวิชาการแรงงาน ระดับ 3-5 ซึ่งมีรายได้ระหว่าง 8,001-10,000 บาท และมีภูมิลำเนาเดิมอยู่ทางภาคกลาง ด้านการรับรู้ข้อมูลข่าวสารส่วนใหญ่รับรู้ข้อมูลข่าวสารทางการเมืองจากโทรทัศน์ รายการวิทยุที่ชอบฟังคือ รายการเพลง/บันเทิง รายการโทรทัศน์ที่ชอบดูคือ รายการข่าวการเมือง เศรษฐกิจ และสังคม และส่วนใหญ่ชอบอ่านหนังสือพิมพ์คอลัมน์สังคม/บันเทิง ด้านประเภทข่าวที่ให้ความสนใจและเรื่องที่ชอบสนทนากับเพื่อน คือ ข่าวเศรษฐกิจ นอกจากนี้ส่วนใหญ่ให้ความสนใจข้อมูลข่าวสารทางการเมืองที่ระดับ 50-60% และเห็นว่า การรับรู้ข้อมูลข่าวสารทางการเมือง มีประโยชน์ ทำให้ทราบความเคลื่อนไหวทางการเมืองของรัฐบาล

1. ข้าราชการกรมการจัดหางานส่วนใหญ่ร้อยละ 69.5 มีทัศนคติเห็นด้วยต่อการมีส่วนร่วม

ทางการเมืองในระดับปานกลาง

1. ข้าราชการกรมการจัดหางานส่วนใหญ่มีส่วนร่วมทางการเมืองในระดับปานกลาง โดยมี

ส่วนร่วมดำเนินกิจกรรมทางการเมืองมากที่สุด ได้แก่ การไปใช้สิทธิลงคะแนนเสียงเลือกตั้ง รองลงมาคือ ติดตามผลการดำเนินงานของรัฐบาล/นักการเมือง และติดตามการอภิปรายไม่ไว้วางใจรัฐบาล

1. ปัจจัยที่มีความสัมพันธ์กับการมีส่วนร่วมทางการเมืองของข้าราชการกรมการจัดหา

งาน คือ การรับรู้ข้อมูลข่าวสารทางการเมือง ได้แก่ รายการวิทยุที่ชอบฟัง ระดับการให้ความสนใจข้อมูลข่าวสารทางการเมือง และประโยชน์ที่ได้รับจากการรับรู้ข้อมูลข่าวสารทางการเมือง

สำหรับทัศนคติต่อการมีส่วนร่วมทางการเมือง พบว่า มีข้อจำกัดบางประการของข้อมูล จึงทำให้ไม่สามารถวิเคราะห์ความสัมพันธ์ได้ แต่มีข้อน่าสนใจคือ ข้าราชการกรมการจัดหางานที่มีทัศนคติเห็นด้วยน้อย ปานกลาง และมาก ต่างก็มีส่วนร่วมทางการเมืองในระดับปานกลางมากที่สุด

เกียรติพนธ์ ประทุมรัตน์ (2547 : บทคัดย่อ) ได้ศึกษาเรื่อง ทัศนคติต่อการมีส่วนร่วมทางการเมืองของทหาร : ศึกษากรณีกรมการทหารช่าง จังหวัดราชบุรี ผลการศึกษาพบว่า ปัจจัยด้านอายุ ระดับการศึกษา ระดับรายได้ ความสนใจทางการเมือง อุดมการณ์ประชาธิปไตย การได้รับสิทธิประโยชน์จากการเมือง และความรู้สึกสัมฤทธิผลทางการเมืองของทหารช่าง สังกัดกรมการทหารช่าง จังหวัดราชบุรีที่ต่างกัน จะมีทัศนคติต่อการมีส่วนร่วมทางการเมืองต่างกัน อย่างมีนัยสำคัญทางสถิติที่ระดับ 0.05 ส่วนปัจจัยด้านสถานภาพสมรส ระยะเวลาในการปฏิบัติงานและสายการปฏิบัติงานของทหารช่าง สังกัดกรมการทหารช่าง จังหวัดราชบุรีที่ต่างกัน จะมีทัศนคติต่อการมีส่วนร่วมทางการเมืองไม่แตกต่างกัน

นันทวุฒิ บุญยะสิทธิ์ (2548 : บทคัดย่อ) ได้ศึกษาเรื่อง การมีส่วนร่วมทางการเมือง : ศึกษากรณีทหารในมณฑลทหารบกที่ 14 อำเภอเมือง จังหวัดชลบุรี ผลการศึกษาพบว่า ทหารในมณฑลทหารบกที่ 14 อำเภอเมือง จังหวัดชลบุรี มีส่วนร่วมทางการเมืองในภาพรวมจัดอยู่ในระดับปานกลาง โดยไปใช้สิทธิเลือกตั้งในระดับสูง มีการแสดงความคิดเห็นทางการเมืองในระดับปานกลาง และมีการเข้าร่วมกิจกรรมทางการเมืองในระดับต่ำ องค์ประกอบที่จำเป็นต่อการมีส่วนร่วมทางการเมืองของทหาร ได้แก่ ปัจจัยสภาพแวดล้อมทางสังคม ด้านชั้นยศ ช่วงอายุ ช่วงระยะเวลาที่รับราชการ และช่วงรายได้ต่อเดือน ส่วนระดับการศึกษาไม่ใช่องค์ประกอบที่จำเป็นต่อการมีส่วนร่วมทางการเมืองของทหาร

มนตรี บุ้งทอง (2553 : บทคัดย่อ) ได้ศึกษาเรื่อง การมีส่วนร่วมทางการเมืองของทหาร :

กรณีศึกษาทหารสัสดีจังหวัดอุบลราชธานี ผลการศึกษาพบว่า การมีส่วนร่วมทางการเมืองของทหารสัสดีจังหวัดอุบลราชธานี โดยรวมอยู่ในระดับปานกลาง เป็นไปตามสมมติฐานที่ตั้งไว้ 2 ข้อ ได้แก่ ระดับการศึกษา และระดับความสนใจทางการเมืองของเพื่อนบ้าน/สมาชิกในครอบครัว ไม่เป็นไปตามสมมติฐาน 4 ข้อ ได้แก่ อายุ ระดับชั้นยศ รายได้ และการมีญาติ/พี่น้อง เป็นนักการเมืองต่างกัน

**2.6 กรอบแนวคิดในการวิจัย**

ตัวแปรอิสระ ตัวแปรตาม

1. เพศ
2. ระดับการศึกษา
3. สถานภาพสมรส
4. ระยะเวลาในการปฏิบัติงาน
5. สายการปฏิบัติงาน
6. รายได้
7. ความสนใจทางการเมือง
8. อุดมการณ์ประชาธิปไตย
9. การได้รับสิทธิประโยชน์จากการเมือง
10. ความรู้สึกสัมฤทธิผลทางการเมือง

ทัศนคติ

ต่อการมีส่วนร่วม

ทางการเมือง

ของทหาร

ภาพที่ 1 กรอบแนวคิดในการวิจัย